《送夔漕王宗望蟠叟大夫赴阙》
宋代·冯山

君子不苟然，每以中道居。处身概有常，为吏形其馀。

太原大夫公，使蜀元丰初。蜩螗沸清昼，交道狼与狙。

公时于其间，素蕴唯所摅。纷扰目不瞬，开济心自如。

蜀人恃以安，至今芬名誉。更驾漕三峡，应手民瘼除。

适逢惠泽新，禁网阔且疏。攫噬化为麟，奔驰不能车。

公无异他日，法度方得梳。均齐即人心，简易平徭书。

天边促严召，岁晚巾归舆。老成坐庙堂，收实攘浮虚。

有常岂易得，得见将已欤。行看步台省，自可风簪裾。

非才共封略，况旧游门闾。赠行期有知，知公当知予。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。